Papersnake/gushiwen huggingface dataset:
次韵叶德友苦热吟
许及之（宋代）

避暑本无法，有法心可移。达尊迫人事，盛服严天威。

六月厉戈甲，百鍊亲炉锤。前驱上峻坂，后鞭禁长吁。

正午万灶增，尅晷千夫炊。辕门待排结，军令无徐舒。

陆浑救急燎，栾巴稽噀霏。期以片时灭，不许一草萎。

醲赏激勇往，毕力争忘疲。不计挥汗雨，宁思濯风漪。

当其用力所，岂复知热时。万事心地存，百夫火宅驰。

四时更代谢，二至争愆逾。积阴理必复，大夏阳常居。

及此当歊赩，岂得怀郁纡。杜愿踏层冰，几欲投清池。

韩思坐深甑，为说亦岂疏。极知隶元气，孰与逃象滋。

聊用供嘲咏，且以相戏娱。吾侪幸安适，家食饕委蛇。

念彼方热耘，焉能思逃虚。静胜昔人心，屡空斯晏如。

况予负深谴，省咎阖重扉。友朋相急难，往复通有无。

每怀子叶子，久与期襟期。有此苦热吟，句韵两崛奇。
偈颂六十八首 其三十二
释法薰（宋代）

喝如雷，棒如雨。大地绝纤尘，回头无觅处。无觅处，昨日有人从天台来，却往径山去。
唐寅仲卜居英州不遂竟归作此慰之
黎民表（明代）

唐生宿有耽书癖，早岁下帷穷铁摘。赋就还称八斗才，剑成自倚千人敌。

岂知明月翻暗投，不觉青春易抛掷。去年辞我游浈阳，南山水石为生色。

芒屦行经碧落天，墨痕渍在云华壁。山中未具郤卿橐，道傍争避朱公席。

君有腾骧八尺身，何为蹩躠羁风尘。尔非广柳车中客，亦岂皋桥庑下人。

劝君归来且莫嗔，城南万雉连通津。青翰翠被堪娱日，柳眼桃心竞发春。

割角谁轻王粲少，曝衣难笑阮家贫。旧时彩笔休轻掷，此日河东赋颂新。
雨晴
王驾（唐代）

雨前初见花间蕊，雨后兼无叶里花。
蛱蝶飞来过墙去，却疑春里在邻家。(版本一)

雨前初见花间蕊，雨后全无叶底花。
蜂蝶纷纷过墙去，却疑春里在邻家。(版本二)
咏得攀杨柳寄故人胡大
林鸿（明代）

东风吹绿正依依，欲折长条愧别离。苏小门前人散后，霸陵桥上燕来时。

飞花荡漾随征棹，乱叶飘飘泛酒旗。只恐化萍春又去，好将一曲寄相思。
颂古八首
释师一（宋代）

藏身无迹更无藏，脱体无依便厮当。
古镜不劳还自照，淡烟和露湿秋光。
乙丑三月十二夜梦得家有园池乐寿康之句觉而足成效邵康节作首尾吟八首 其七
徐经孙（宋代）

家有园池乐寿康，晴檐曝日小春阳。炉存榾柮火难过，𧣴酌芹蔬味更长。

更觉寒威潜出户，便令和气复连床。团圆家庆堪图写，家有园池乐寿康。
游峨杂咏 其三
白约（宋代）

文公太华游，惆怅无与共。翁从二三子，泉石恣披弄。

草木被芳鲜，山岩落飞动。朝市足纷华，不入幽人梦。
成都途中
刘敬（清代）

舟行到万县，水涨没桥齿。篷窗谢郁居，茅店觅栖止。

索绹维□谢，衡石较行李。灭顶幸无忧，茧足又告始。

清晨出西门，迎面即嵬垒。虽殊栈道难，已非培塿比。

翌日上危坡，险绝关生死。石壁高接天，路仄不容趾。

何年凿半腰，其宽仅尺咫。往来看行人，恍如缘壁□。

中途祀佛像，香火竟尔尔。临危方求安，俗情多类是。

山果多琐细，岩花亦旖旎。下窥指飞鸢，长啸惊奔豕。

再过佛耳崖，行已三日矣。是崖高且险，石磴直如矢。

举足倘蹉跌，恐将沟壑委。谁栽竹万竿，左右相依倚。

下坡更幽绝，飞瀑竹外驶。骄阳敛炎绝，爽气入骨髓。

竟令忘饥疲，徘徊转恋此。五日登九盘，高亦星斗拟。

自兹越八日，蹊径俱逦迤。盘旋虽山冈，夷险岂倍蓰！

篷溪有盐井，口与杯相似。引绳凭辘轳，煮卤资釜锜。

开凿讶神工，修补疑鬼使。古时溯秘传，异邦叹绝技。

再入金堂界，极目穷千里。连山若波涛，俯视近阶戺。

斜阳正返照，疑云复疑水。雨后过青龙，成都距伊迩。

河塍多屈曲，路滑不胜履。谢夫偶疏虞，堕入水瀰瀰。

所幸仅及肩，虽蹶旋复起。因思世间人，平地每忽视。

舟行经洪流，陆行穷峨嶬。临险偏获全，宜泰胡反否。

长途当盛夏，烈日嗟如彼。同行病五人，我独庆安敉。

造化本难窥，乘除有至理。区区果何求，仆仆真可耻。

且减靴版劳，饱览锦城美。
浣溪沙（黄沙岭）
辛弃疾（宋代）

寸步人间百尺楼。孤城春水一沙鸥。天风吹树几时休。

突兀趁人山石狠，朦胧避路野花羞。人家平水庙东头。
霜天晓角
曹冠（宋代）

水亭清绝。拥翠环林樾。湘簟宾筵乘兴，玉壶酒、漾冰雪。宝兽沈烟爇。玉琴声韵彻。夜永风微烟淡，梧桐影、碎明月。
湖上
秦仁溥（清代）

冥色如烟村，残云带寒雨。芦荻风萧萧，渔人隔烟语。
严子濑东送马处直归苏
刘长卿（唐代）

望君舟已远，落日潮未退。目送沧海帆，人行白云外。

江中远回首，波上生微霭。秋色姑苏台，寒流子陵濑。

相送苦易散，动别知难会。从此日相思，空令减衣带。
次韵虞退夫除夕七绝句
魏了翁（宋代）

太极光阴不计年，圣贤千古此周旋。
九夷自陋吾何与，长在回瓢点瑟边。
题叶尚书普光明庵
汪藻（宋代）

长乐七闽会，山川富登临。重城十万家，间以烟树林。

何许肆遐瞩，城西最高岑。主人厌直归，与世相浮沈。

三宿得胜地，八还见初心。明窗一蒲团，宴坐依横参。

面面来远色，层层列清阴。闲翻贝叶书，静听频迦音。

万法照了处，人居两幽深。嗟予晚闻道，况迫桑榆侵。

如何结保社，去脱头上簪。从公刮眼膜，傥借篦千金。
荠苨寄胡生伯寅
黄式三（清代）

荠苨和人参，钩吻杂黄精。淄渑味谁辨，鸱凤竟齐鸣。

懦书羼老释，孰惩舒与荆。尔爱漆园书，幸而还嗜经。

训诂声音彻，徐思性与情。转圜自敏捷，苦口岂能争。

尔弹琴一曲，寄书邀我听。我疑今日谱，雅郑不分程。

魏文嗜新声，丝竹耳亦盈。《岐山》《越裳操》，都与蝇蛙并。

我憾如陶公，无弦索寂冥。读书避甚解，儱侗过一生。

子细别宫商，觊望和且平。
浙江
苏泂（宋代）

演迤来何代，崩腾直至今。
飞潜知险地，征逐欠闲心。
西障残山渺，东流大海深。
会携秋月色，徐听夜龙吟。
观雪
陈与义（宋代）

无住庵前境界新，琼楼玉宇总无尘。
开门倚杖移时立，我是人间富贵人。
李荣期秀才杞菊轩
释道潜（宋代）

草木助盘餐，纷纷固多品。精英唯竹萌，香软独楮菌。

杞菊于其间，甘清有馀韵。达人忘口体，道德自滋润。

天随与东坡，风味实相近。穷通均一致，了不见喜愠。

春苗共采撷，秋英配兰纫。后先属文词，金声而玉振。

李子妙穷经，屡遭有司摈。奔军未云怯，再举当决阵。

开轩植杞菊，澹泊守定分。回头语世俗，未用诮饥困。

二豪勉跻攀，孔圣故许进。长卿亦何人，区区能慕蔺。
书怀
黄庚（元代）

平生湖海气，老去叹飘蓬。
知命难求富，安贫不送穷。
江空思捉月，天阔欲行风。
俗眼从渠白，无人识此翁。
正月初一酬盘隐陆别驾再雪得封字初三夜醮遇风得泾字 其二
释居简（宋代）

巽二胡为尔，喧豗不可听。弗摧山坠地，必辊渭成泾。

窗俟东方白，灯留冷幌青。想应遵帝命，弱水送飞軨。
乙卯六月六日集小云栖寄公房同周拜轩孝廉叔云太史李莼客太常家子九季才次少陵宿赞公土室第二首韵
孙廷璋（清代）

苍然溯湖阴，到寺水亦静。北风堕诗语，聊复乱松影。

炉熏蔼清微，趣与名理永。冰簟泛无湘，雪铫煮寒井。

高歌互间作，烟好无异秉。吾生坐寡能，梦落江海迥。

岂不慕揽辔，笑人惧清颍。朅来远公社，初喜不吾屏。

携尊竟萧晨，冉冉月生岭。湿云渡水来，凉透鹭丝顶。
句
张野人（唐代）

铜街陌柳条条翠，金谷园花片片燃。
夜起
黄遵宪（清代）

千声檐铁百淋铃，雨横风狂暂一停。
正望鸡鸣天下白，又惊鹅一海东青。
沉阴噎噎何多日，残月晖晖尚几星。
斗室苍茫吾独立，万家酣睡几人醒？
棠杕径
许及之（宋代）

弟兄为师友，晚岁共三径。室迩伫远思，东风吹鬓影。
江鲁泉招饮郭西草堂
李学一（明代）

胜地名园事事奇，池亭泉石自相宜。薰风入座兰香至，新月窥帘桂影移。

更有澄江堪泛舸，愧无竹帛可题诗。为寻佳丽归来晚，莫怪荒郊客散迟。
瑞鹤仙·赋梅
辛弃疾（宋代）

雁霜寒透幕。正护月云轻，嫩冰犹薄。溪奁照梳掠。想含香弄粉，艳妆难学。玉肌瘦弱。更重重、龙绡衬著。倚东风，一笑嫣然，转盼万花羞落。
寂寞。家山何在，雪后园林，水边楼阁。瑶池旧约。鳞鸿更仗谁托。粉蝶儿只解，寻桃觅柳，开遍南枝未觉。但伤心，冷落黄昏，数声画角。
贾动之盍簪堂红梅欲发作此问讯
吴则礼（宋代）

江南风雨余几信，有底淮南春事迟。
凭君料理玉妃面，快作酒红生晕时。
杨彦安大夫
葛胜仲（宋代）

英猷卓跞世无多，用不酬材可柰何。庀邑颂声空制锦，阜财智算谩熬波。

鳣堂积学家传庆，蟾窟登荣子继科。下里有车催遣奠，上池无药起沈痾。

心期于我勤知过，肺腑从公久切磋。十载飘流隔生死，东风吹泪寄滂沲。
道傍纺女
姚勉（宋代）

道傍女予双髻鸦，两足如雪踏纺车。
村庄人家只如此，齐宫步步生莲花。
次韵回涂打冰欲遵陆
陈造（宋代）

转头风日破坚冰，未用穿危冒滑行。
瀚海无波聊整棹，阳春有脚莫论程。
诗情动处髭频捻，使事閒时酒细倾。
冯问逢迎黄发叟，里间欢意为谁生。
次韵奉答张云门应召北上
袁华（明代）

开遍南枝鄂绿房，虚斋坐对挹清香。春浮髯颊杯中物，寒涩笙清腹内簧。

诸子客梁文最盛，两生在鲁学尤长。轺车趣召趋天禄，赐食从容得屡尝。
贺友山新建成东皋接待
释绍昙（宋代）

分袂南湖十数春，近闻华搆策奇勋。
钵从金粟抟香饭，僧自东皋接水云。
柔玉新拳春坞蕨，懒黄新缕晓溪芹。
定应容我分陈榻，曝背晴檐醉夕曛。
咏松
胡仲弓（宋代）

潜心写幽韵，洗耳听寒涛。
吟声自摇动，误疑泛鱼舠。
长门怨 其四
释居简（宋代）

梦到昭阳与梦回，楚天云雨隔阳台。壁粘鹾卤花如雪，赚杀羊车不入来。
从家大人祗谒鹍池神道（二首）
方孔炤妻（明代）

细雨斜风拂面吹，杏花欲谢柳新垂。
此行不为怜春色，也学清明上冢儿。
颂古三十一首
释玿（宋代）

前得得，后不得，
一贯谁知两五百。雨桧萧萧，
风松瑟瑟。隔山人听鹧鸪词，
错认胡笳十八拍。
送颂臣之台湾 其八
丘逢甲（清代）

预计君来路，榴花照眼中。山光仍故国，海气满征篷。

鳌背看红日，鲲身静黑风。洗尘尊酒在，收泪话瀛东。
恙妪诗
辛德源（隋代）

皂陂垂肩井。
隔浦莲拍近 赏荷
曹亮武（清代）

《马蹄》《秋水》漫读。傍舍丛阴绿。雨过看逾净，池轩敞波纹縠。

两两飞鹭浴。藕花矗，翠盖圆如幅。

倚红玉。香风十里，为谁吹尽炎燠。娇娃荡桨，摘得荷房盈掬。

薄暮采莲歌一曲。声续。此时天水新沐。
次韵奉酬当时参议见赠游钟山五诗 其三
李光（宋代）

六国衣冠盛，中原气象存。腰间佩金印，莫忘杀王敦。
赠一教官游学者
叶颙（元代）

灯火老书窗，功名志未忘。青衫惊岁月，白发老风霜。

累作东吴梦，频观上国光。十年犹未调，感慨忆冯唐。
更漏子 寄淑生七姊
左锡璇（清代）

宿酲酥，午睡醒。欹枕怕临鸾镜。愁黛浅，晚妆残。微风帘幕寒。

柳丝长，春雨细。花气著人如醉。人别后，燕归时。相思空泪垂。
观小儿瓮戏
李流谦（宋代）

五岁小儿初学步，绝艺亦知天所赋。想见九牛可倒曳，已堪赤手擒猛虎。

向来瓮戏真伟观，傥非目击嗤浪语。器小犹须百斤重，挟以壮夫端恐仆。

笑谈拈取两足上，电转风旋疾如许。便令百试百不失，父兄从傍亦矜诩。

市人骇叹俱失声，我自平生未曾睹。武阳盛气盖全燕，寄区狡谋踣二虏。

论年固已一倍长，此儿谁肯哙等伍。虎变鹰扬看异时，经营一饱浑细事。

世人禀赋有特异，常理未可求其故。相秦童子才毁齿，说项郎君方断乳。

拜归怀中笑橘堕，群戏道傍知李苦。登门已解叙通家，对客颇能嗔字父。

劾鼠狱词老吏服，汗简清规乃翁沮。卓识有此更惊人，彼以力称吾未与。

行行三十成何事，但耗太仓如雀鼠。怃然自笑仍自怜，强说功名在迟暮。

人言速成当不久，如我定应千万寿。
已亥年郡中夏旱徧祷群望喜有甘泽之应
杨亿（宋代）

旱魃偏为虐，陽烏益以骄。
何曾柱礎润，唯恐土山焦。
请祷弥增洁，阴灵亦孔昭。
云兴不待族，风细欲鸣条。
隐辚雷车转，霏微雨足飘。
层阴低匝野，鸿霈近连宵。
庭树含佳色，村田长善苗。
藓痕缘屋壁，泉脈吐山椒。
辙鲋那忧涸，园蔬岂待浇。
官渠逗水急，客路裛尘销。
掾吏阶前贺，耕夫垅上谣。
秋成知有幸，岁欲近玄枵。
江西提点刑狱阎颙郎中挽辞一首
韩琦（宋代）

昔忝中山帅，君时佐郡条。协心图治俗，同榜喜为僚。

方卜门容驷，俄惊坐赋鸮。新阡思一恸，西蜀奈迢遥。
醉翁操（效东坡）
郭祥正（宋代）

予甥法真祥师以子瞻内相所作醉翁操见寄。予以为未工也，作其声作之，写呈法真，知可意否。谢山醉吟先生书。

冷冷潺潺。寒泉。泻云间。如弹。醉翁洗心逃区环。自期猿鹤俱闲。情未阑。日暮造深原。异芳谁与搴。忘还。泛声同。

琼楼玉阙，归去何年。遗风馀思，犹有猿吟鹤怨。花落溪边。萧然。莺语林中清圆。空山。春又残。客怀文章仙。度曲响涓涓。清商回徵星斗寒。
偈一百二十首 其九十六
释怀深（宋代）

慧林铁馒头，做来年已久。不是不拈出，自是人不受。

觑著齿牙寒，咬著眉头皱。不是张鹏举，谁人敢下口。
次严霜《癌》韵
周锡䪖（宋代）

刘郎笔有连城价，休掷苍崖赋大哀。酒苑歌喧文苑寂，待君排闼送春来。
辛未中元记梦梦与一僧谈世事良久问答中有凡
五迈（宋代）

盘中有止水，历历见须眉。
能定乃能庆，人心固如斯。
至诚本如神，圣贤不吾欺。
鸣鹤方在阴，共子辄和之。
天未降时雨，山川云已知。
谁能舍我龟，而观尔朵颐。
观法驾自凤翔回
钱起（唐代）

欃抢一扫灭，阊阖九重开。海晏鲸鲵尽，天旋日月来。

圣情苏品物，龙御辟云雷。晓漏移仙仗，朝阳出帝台。

周惭散马出，禹让濬川回。欲识封人愿，南山举酒杯。
送韩山人
文同（宋代）

昌黎山人抱藜杖，三度访我于三隅。
端然入座更谁顾，谈辩衮衮如流珠。
灵丹尝凝日月鼎，至宝自产乾刊炉。
要行撇起不可逐，安得双舄为飞凫。
兰花
黎景义（明代）

九畹何须楚水濆，小亭池畔挹仙芬。新姿雅淡清能识，香气幽深静始闻。

疏影晓寒惊月湿，绿丛春暖沐风醺。主人情性偏相赏，百卉频开不可群。
李彦益过景城以诗寄之
许景衡（宋代）

闻说安仁过东县，却撩梅福欲归心。画船长是半日到，秋水而今几尺深。

人散渡头飞鹭下，月明波底老龙吟。一杯相属知何日，驿路蝉声急暮林。
和刘后村梅花百咏
方蒙仲（宋代）

香奁陋体实堪哀，惭谢诸公费挽推。
铁石心肠元作赋，浮华讵足定人才。
拟古
彭宁求（清代）

静躁殊轨途，人性安可矫。天既赋吾拙，何用逐机巧。

始进苟不正，晚节何由保？所以达人心，立身忌草草。

受恩惟恐多，入仕亦戒早。俯仰怀古人，守贞以为宝。
桂枝香
施翠岩（宋代）

西风满目。渐院落悄清，愁近银烛。多少虫书堕翠，又随波縠。

姮娥半露扶疏影，向虚檐、似知幽独。浦鸿声断，枝乌漏永，芳梦难续。

记旧日、离亭细嘱。早归趁香边，频泛醽醁。谁遣而今，对景黛娥双蹙。

玉鞭但共秋光远，漫空怜、如许金粟。露零襟冷，萧萧更兼，数竿修竹。
题谷城春色图为徐若川秋官赋
黄仲昭（明代）

谷城风景浩无涯，春入林峦景更嘉。万顷松阴晴滴翠，半岩花气煖蒸霞。

降神长见钟人杰，兴雨时能润物华。早晚公卿佳应协，凤㘅丹诏到君家。
客舍病中怀康裕卿兼寄顾氏兄弟
金大舆（明代）

越客侨居建业城，白门花月几同行。
别来穷海青春歇，望入长天暮霭生。
离恨自惊随积草，乡心翻厌听流莺。
虎头兄弟追欢日，应念文园病马卿。
凝碧堂
梅尧臣（宋代）

始至荷芰生，田田湖上密。
复当花竞时，艳色凌朝日。
今来莲已花，碧水堕秋实。
更待雪中过，群峰应互出。
樽有绿蚁醅，俎有赬壶橘。
可以持蟹螯，逍遥此居室。
古诗
周馨桂（清代）

我本玉皇吏，无端堕尘中。历年三十九，遁迹如冥鸿。

静候谪年满，聊作蠹书虫。世人不相识，笑侮不能容。

岂知雪泥上，鸿爪偶留磫。一朝冲举去，复得侍天公。

下视尘中人，千载孰相逢。
梦还京（大石调）
柳永（宋代）

夜来匆匆饮散，欹枕背灯睡。酒力全轻，醉魂易醒，风揭帘栊，梦力披衣重起。悄无寐。

追悔当初，绣阁话别太容易。日许时、犹阻归计。甚况味。旅馆虚度残岁。想娇媚。那里独守鸳帏静，永漏迢迢，也应暗同此意。
辞主人绝句四首。放鹭鸶
齐己（唐代）

白萍红蓼碧江涯，日暖双双立睡时。

顾揭金笼放归去，却随沙鹤斗轻丝。
登玉钩亭奉献淮南李相公
窦巩（唐代）

西南城上高高处，望月分明似玉钩。朱槛入云看鸟灭，

绿杨如荠绕江流。定知有客嫌陈榻，从此无人上庾楼。

今日卷帘天气好，不劳骑马看扬州。
禅人并化主写真求赞
释正觉（宋代）

槁木之形，谷神之灵。
水冷看秋色，天空垂晓星。
一点心明兮非台之镜，大千卷出兮破尘之经。
晦之诗尤疟鬼某意鬼不能为端士害奉酬作诗
孔平仲（宋代）

吾闻烈士仗忠信，出入鬼神皆避逃。维彼小人鬼所狎，祟异皆自不善招。

晦之履行并仁义，常揭名教为己操。天将大任预连蹇，薄宦南州初折腰。

劬劳戴星出视事，冒突瘴雾匪一朝。浸淫不制偶成疾，愁卧漳浦拥敝袍。

有时体燥似灼火，愤怒索笔为长谣。句中有意谴疟鬼，词气凌铄吏部高。

予窃料君所守正，彼鬼何者能为妖。幽明路异不相忤，有疾自是疏摄调。

强饭进药姑自爱，勿惑异说心空摇。菊花未落迟君出，犹可共醉樽中醪。
次韵孙邦求少监游刘园一首
苏籀（宋代）

权使将军势不行，连云鸳甃鸟乌晴。
池台溢郭鏁扃固，林樾半空甍栱頳。
席帽扬鞭来看鹤，绮疏褰幌政闻莺。
贺兰青海勋名事，雅意未谐幽与并。
云根石
施枢（宋代）

溶溶聚散霎时间，岂有根株在世凡。
料是从龙归洞穴，故应化作此巉岩。
月底修笛谱 雪等伴
袁绶（清代）

积庭阴，铺屋罅，酥粉是谁泻。眩眼花生，虚白射精舍。

任教雀啄风翻，斜阳暖熨，甚冷抱、冬心难化。冻鸳瓦。

待邀月姊星姨，来慰可怜夜。盼断珊珊，谁速玉清驾。

不看爪印犹存，深情未泯，问何日、飙轮重下。
谕临蒸县官
朱元璋（明代）

临蒸邑治绝殊方，嶪重山碧翠行。
溪曲羊肠岚杂雾，树蟠龙体雨飞汤。
墨云隙处天澄水，苍海空中日曜阳。
好把寸心问民瘼，当迁离瘴任潇湘。
望岳
李因笃（清代）

太华三峰列峻屏，晴霄飞翠下空溟。晓云东抱关河紫，秋色西来天地青。

玉女盆中寒落黛，仙人掌上接明星。乱馀林壑怀遗客，缥缈幽栖赋《采苓》。
句
蹇驹（宋代）

连山横截展一臂，为我障断西南夷。
蝶恋花·二月东风吹客袂
史达祖（宋代）

二月东风吹客袂。苏小门前，杨柳如腰细。胡蝶识人游冶地。旧柳来处花开未。几夜湖山生梦寐。评泊寻芳，只怕春寒里。令岁清明逢上已。相思先到溅裙水。
梅雨连日首
方回（元代）

雨应犹不止，终夕汗如湍。
胡蝶魂才返，蒲牢韵已残。
身今栖歙谷，家尚寄严滩。
江涨忽如许，乘流未觉难。
奉挽灵泉明府东叔学士
度正（宋代）

西州文物起雷霆，四海一家仰聚星。
五凤翱翔横碧落，双凫朝谒堕青冥。
疑归天上修仙史，耻向人间驾说铃。
长叹良朋鸡再得，更忧吾道太雕零。
屏山楼胡御史拱辰为舒安求
韩雍（明代）

名山相对搆层楼，山势如平翠欲流。云捲半帘天影近，风来满座雨声浮。

羊元独卧筠床晚，苏轼重游赤壁秋。千载芳名今并美，好传家业振箕裘。
留题显圣寺
苏轼（宋代）

渺渺疏林集晚鸦，孤村烟火梵王家。
幽人自种千头橘，远客来寻百结花。
浮石已干霜后水，焦坑闲试雨前茶。
只疑归梦西南去，翠竹江村绕白沙。
偈颂六十首
释昙华（宋代）

天上无双日，阎浮一至尊。
万年松不老，圣寿等乾坤。
夜与张舒话别
李九龄（唐代）

愁听南楼角又吹，晓鸡啼后更分离。

如何销得凄凉思，更劝灯前酒一卮。
夏日
谢逸（宋代）

竹风烟静午阴凉，饭罢呼童启北窗。试拂横床供昼寝，且容幽梦绕清江。
驿壁偶题
陆游（宋代）

去去投山驿，悠悠解橐装。
斜阳穿破厩，落叶满空廊。
舞简村巫醉，涂朱野女妆。
近行吾亦倦，假寝据胡床。
追感
晁说之（宋代）

颍水箕山已卜休，忽逢新政悮恩收。
白头不识为郎叹，黄帽难供作客愁。
何事京师书信断，谩从泽国稻粱谋。
和亲莫恃河为界，百骑东来破一州。
咏校人烹鱼
许传霈（清代）

漫道生还绿水浔，临渊有客羡鱼深。畜池空忆波流逝，得所偏教釜爨寻。

出死那知仍入死，仁心终不敌机心。相忘近习知多少，谁勒欺方作座箴。
夕月十首
佚名（隋代）

白藏在序，享惟其时。
躬即明坛，礼惟载祗。
斟以瑶爵，神灵燕娭。
歆声顾德，锡我蕃釐。
蟠龙山望江
王时霖（清代）

夭矫蟠龙入画图，青林红树两模糊。晚来岸帻江天望，几点云帆淡欲无。
游问政山次韵郡侯康庆之
方回（元代）

住山应是胜游山，矧此仙区异俗寰。
几度出城行十里，何时筑俗就三间。
化猿君子高难问，射虎将军老合閒。
只虑家人犹粒食，水泉深冷石田悭。
感怀二首 其一
赵蕃（宋代）

无闻真已矣，曷不遂归哉。试问惠文治，何如三径开。

人嗤曹是马，梦觉蚁安槐。得丧吾知已，讵须呼去来。
送龙孝梅过上海及见郊外巨室
卫宗武（宋代）

宇宙清波物絜齐，春工告成青帝归。
云缝雾织翠万幄，尤胜经紫芳菲菲。
高人出郊穷远目，一童两屐随所之。
五茸三泖在指顾，收揽万象归诗脾。
袖中三尺贯牛斗，剑光到处神魂悲。
肘间更有不传妙，祸福隐奥能前知。
高门悬薄奚待往，候迎紫气争先驰。
此行直须访海若，挥斥物怪搜珍奇。
连鳌自可赤手取，何用钓犗五十为。
十洲三岛不难到，御风骑气从安期。
原君斯游姑少迟，为我六月开南枝。
题壁二首
胡叔阳子（宋代）

知君色慾未能除，好把精神契太初。
从今发誓休贪慾，我保教君入太虚。
赐耆老布帛（一作张复元诗）
崔枢（唐代）

殊私及耆老，圣德赈黎元。布帛忻天赐，生涯作主恩。

情均皆挟纩，礼异贲丘园。庆洽时方泰，仁沾月告存。

宁知酬雨露，空识荷乾坤。击壤将何幸，裴回望九门。
七次韵
王十朋（宋代）

平生雅意在丘园，行矣归寻隐者盘。此日诗盟共君结，明年荔者为谁丹。

欲移仙种栽中土，只恐天资不耐寒。定向家乡想风味，江瑶斫柱谩加餐。
灵丘道傍老树
江源（明代）

老树数千尺，风霜几百年。十围堪大用，寸朽为人捐。

古干淩云外，清阴散道边。踌躇因尔惜，寄语庙堂贤。
池口阻风雨
孙应时（宋代）

一江风雨送春归，漠漠汀洲白路飞。
舟子相呼更添缆，水来新没钓船矶。
苔
释智圆（宋代）

与僻偏饶分，苍苍称静吟。
闲阶经雨遍，峭壁度秋深。
色冷分禽迹，痕幽入树阴。
衡门终岁在，车马绝相侵。
次韵为乐黔州内子寿
项安世（宋代）

四牧车前翟茀施，六珈光里振榆挥。侯宫燕喜千年寿，天诏鸾榆咫尺威。

西阁雨晴山靡靡，东湖云澹水微微。春风无限长生意，客子何妨缓缓归。
送竹淇园大参
释今无（明代）

八座风云拥去旌，丰碑千载石羊城。岭南紫气迎秋色，天上黄河过客情。

绛节易高金阙梦，瑶台暂拾玉芝行。旧时琴鹤仍留别，典向人间为远程。
生查子
黄人杰（宋代）

烟雨不多时，肥得梅如许。早有点儿酸，诮没星儿苦。

飞燕恶禁持，又待衔春去。容着水精盐，觅个调羹处。
题钱清溪少参遗册
万斯选（清代）

清溪钱先生，年少登仕籍。上陈八事疏，嘉谟尽硕画。

毁撤魏监祠，书院开讲席。从游南皋子，正学重名节。

历官之所至，义声夺人魄。衡文斋鲁邦，多士手加额。

至今朝宇间，彩凤奋逸翮。虽然遭疑谤，微云掩曦赫。

至诚能动人，贤者腕为扼。风驰云影过，天清日复白。

义熙有全人，奄然归窀穸。人亡四十年，流芳动九陌。

遗文金玉伦，含辉光四射。抚卷诵琳琅，声色雅可摘。

其人邈千古，其心通一脉。我生在后时，丰采未亲炙。

苍茫潦水尽，坐见寒潭碧。
和灵隐蒲庵长寄二律 其一
刘崧（元代）

驻锡龙河近冶亭，一池蒲草座中清。真僧渡海求书偈，朝客圜门听讲经。

即物悟空心自寂，随缘出定眼长青。法台曾證人天会，几绾袈裟觐紫庭。
日暮游东涧
释重顯（宋代）

极目生晚照，溪云偶成朵。
大朴曾未分，青山自唯我。
早春闲居十首效天随体 其四
钱曾（清代）

幽慵甘分为时抛，顾影萧然自解嘲。初柳弄晴垂屋角，残梅飘粉砌庭坳。

落霞琴外闻高韵，聚雪蓍中得伏爻。寄语梁间新燕子，春风狼藉旧时巢。
游山寺
无可（唐代）

千峰路盘尽，林寺昔何名。步步入山影，房房闻水声。

多年人迹断，残照石阴清。自可求居止，安闲过此生。
木冰
苏辙（宋代）

老病不眠知夜寒，晨兴薄冰满庭前。
枯榆老柳变精妍，细稍如庭粗如椽。
风敲碎玉落纷然，冰裹槲叶谁雕镌。
邻家父老呼东垣，欲沽官酒囊无钱。
我亦强起试一观，树稼不见今十年。
乌夜啼（秋兴）
赵文（宋代）

院静槐阴似水，雨余蝉语先秋。熟残梅子无人打，金弹满红沟。

熟送行人归去，谁怜倦客淹留。画船旗鼓江南岸，人倚夕阳楼。
小孤山
顾龙裳（清代）

排空峭壁水中央，天外群峰接渺茫。瀛海蓬山方寸地，青鬟明镜一泓妆。

何年玉貌离尘世，终古神娥共瓣香。定有湘灵此栖止，依稀瑶瑟送归航。
峡内三绝句
项安世（宋代）

峡内居人种石田，种成蔔瓠待江船。
船头老妪悲声甚，只博茶监不博钱。
看笋六言
杨万里（宋代）

笋如滕薛争长，竹似夷齐独清。
只爱锦绷满地，暗林忽两三茎。
瑞鹧鸪
李清照（宋代）

风韵雍容未甚都，
尊前甘橘可为奴。
谁怜流落江湖上，
玉骨冰肌未肯枯。
谁教并蒂连枝摘，
醉后明皇倚太真。
居士擘开真有意，
要吟风味两家新。
登上清宫鹤归亭用赵松雪韵
黄仲昭（明代）

揽衣一上鹤归亭，亭外奇峰晚更青。无计可能医俗病，矢心期不愧山灵。

清音度曲莺啼树，碎影摇金月到庭。欲拂瑶琴奏山水，子期已去复谁听。
句
景审（唐代）

暮鸦不噪禁城树，衙鼓未残兵卫秋。（见张为《主客图》）
丁巳年冬即事有感 其二
沈映钤（清代）

赍弼曾传协帝廷，天留南粤作藩屏。能如公意材原少，独恃神怜梦不醒。

铃阁森严夸静镇，楼船拘系叹伶仃。尚余宏济艰难意，未报中台陨相星。
句
释惟凤（宋代）

众星随手举，万物应心平。
舟中感兴
祝悦霖（清代）

缘杨袅袅水平堤，酒醒篷窗日影西。小倚雕栏正无赖，隔溪杜宇一声啼。
酬王晋安德元诗
谢朓（南北朝）

梢梢枝早劲，涂涂露晚晞。
南中荣桔柚，宁知鸿雁飞。
拂雾朝青阁，日旰坐彤闱。
怅望一涂阻，参差百虑依。
春草秋更绿，公子未西归。
谁能久京洛，缁尘染素衣。
十八砺
郑思肖（宋代）

挺挺大丈夫，为世一准则。如何出处间，终始不明白。

四皓本周人，多为汉一出。不终为周臣，身与道相失。

仅安汉社稷，暗堕张良术。惟我则不然，一身无二适。

纵别生圣人，亦当死深密。我出兴我朝，旧都建皇极。

今力未能之，昼夜祷空碧。宣王车马来，一见死亦足。
閒杂兴六首
陈耆卿（宋代）

万化逐流水，一往不复回。
昨日栏中花，今晨安在哉。
焚香心如冰，未受寒暑催。
赠花以片言，自落还自开。
题许邦基却俗轩诗
谢逸（宋代）

流俗纷纷何足却，尔曹百辈吾能著。虽同一床各做梦，政恐不妨人作乐。

俗客自与此君疏，竹洞何曾有关钥。但邀明月对君饮，莫管门前可罗雀。
丙午初冬寓居报国寺赋诗 其一
曾国藩（清代）

闭门百虑丛忧煎，出门葛蔓相纠缠。苦被尘埃缚欲死，脱身来此亲僧毡。

老松大槐遮四径，日月为我生光妍。道人龙钟五十七，黝深碧眼珍珠圆。

烹茶煮饼时劝我，亦有山果堆初筵。橐驼对座不相管，两家各有无言禅。

皋夔稷契非吾事，休囚饥饱付皇天。
追用徐廉使参政子方申屠侍御致远张御史鹏飞
方回（元代）

名臣汲黯郑当时，笔阵秦王将尉迟。
疾电震雷千里起，乖龙老蜃九渊知。
诸公犹羡归田乐，老我终无叩角悲。
补{衣中加八}得人卧桑野，可愁二月卖新丝。
夏夜读书自嘲
陆游（宋代）

事业无成去日遒，只今身世付沧洲。
风烟惨惨菰蒲老，星斗沧沧河汉流。
寂寞书生学奇字，穷愁客子著春秋。
白头自苦君无笑，骨朽成尘志未休。
霅川归趣送黄布政叔正归田二首 其二
曹义（明代）

三十年来涉宦途，解缨一旦赋归欤。甘棠藩府存遗爱，别业苕溪有旧居。

枕石眠时同野鹤，杖藜行处伴樵渔。梦回莫忘青云友，好托鳞鸿远寄书。
月湖新得浮石岩
邓深（宋代）

月湖先生乐山水，搜奇曾不远千里。
那知去郭三牛鸣，浮石岩千晦佳致。
神剜鬼劃有许工，工坠地出知几世。
平时樵径所不由，一旦屐齿胡为至。
由来绝景难久藏，竟须好事与经始。
见之三叹欲忘归，市以千金不惜费。
公之得此真无价，我亦闻之喜不寐。
朝来幽事颇相关，乘兴纵观我联骑。
霜明日暖马蹄轻，曾不逾时即其地。
喷云泄雾疑有神，旋呼斤斧诛榛苇。
初惊巨石几百寻，突兀嶙峋湿云气。
嵌窦谽谺元自开，藤蔓骈罗巧相缔。
清涵竹木总坚瘦，阴生莓苔倍葱翠。
老根侧出揿虯髯，幽草倒生摇凤尾。
前山一抹横蛾眉，隔尽俗尘如户闭。
褰裳振足履崎岖，披棘扪萝穷幽邃。
忽有一径出自然，委蛇深隐阔盈咫。
四面周曹步转高，心领目击纷可喜。
处处出石奇怪，续续哦诗聊比拟或黎其色如铁绣，
或赭其容如酒醉。或傲睨而痴自笑，
或突怒而狠相祝。或开幽室为书院，
或引长廓为客次。或虚高下成楼阁，
或严尊卑作堂阶。或分半月隐天形，
或展胡床圈地势。或露码碯红而润，
或错琉璃青且腻。或如入关如升堂，
或如卧榻如隐几。或如立壁如拱梁，
或如卓笔如布字。递递逢迎巧献状，
试举其凡莫殚纪。最喜宾从厅从容，
甲乙其间有一二。昔闻淡岩天下稀，
金华仙伯开称美。生此兴觉为累。
岂期幸会得所图，孰使之在天实畀。
须臾更涉屏岩巅，指云此有无尽意。
一水萦纡殊有情，万山回环杳无际。
远见以数椽安一榻，时来长啸舒清思。
愿观馀力佐天巧，名与此山传不替。
自惟野性寡所嗜，犹喜登临同臭味。
剩欲相从为久计，祝色先了公家事。
咏苔梅
张沄（宋代）

老龙全身著艾蒳，不耐久蛰潜拿空。爪头拨动阳春信，香在霜痕雪点中。
绝句
释法平（宋代）

春风吹枕小屏寒，客舍无聊梦不安。
花叶暗时人已去，夕阳光满旧栏干。
赠宋省元巍荐经义
李昴英（宋代）

杰作传来见一班，少年笔力老孱颜。根源有学皆堪味，首尾无孱孰敢删。

工要前篇人易取，说须两段意相关。森森天骨晶光缥，去必轩腾十二闲。
鹾场夕照
陈琏（明代）

虎门落日暮潮来，归鸟翩翩作阵回。煮海竟烧烟万灶，收盐多阵雪千堆。

溪山绚綵曦光驭，屯栅增辉霁景开。氛祲已销鲸浪息，不教蜃气结楼台。
官街鼓
李贺（唐代）

晓声隆隆催转日，暮声隆隆呼月出。
汉城黄柳映新帘，柏陵飞燕埋香骨。
磓碎千年日长白，孝武秦皇听不得。
从君翠发芦花色，独共南山守中国。
几回天上葬神仙，漏声相将无断绝。
山夜调琴
王绩（唐代）

促轸乘明月，抽弦对白云。
从来山水韵，不使俗人闻。
答刘琨诗二首 二
卢谌（魏晋）

谁言日向暮。
桑榆犹启晨。
谁言繁菜实。
振藻耀芳春。
百炼或致屈。
绕指所以伸。
【双调】水仙子　怨别离
王爱山（元代）

凤凰台上月儿弯，烛灭银河锦被寒。谩伤心空把佳期盼，知他是甚日远？悔
当时不锁雕鞍。我则道别离时易，谁承望相见呵难！两泪阑干。
凤凰台上月儿偏，和泪和愁闻杜鹃。恨平生不遂于飞愿，盼佳期天样远，月
华凉风露涓涓。欹单枕难成梦，拥孤衾怎地眠？两泪涟涟。
凤凰台上月儿斜，春恨春愁何日彻？桃花零落胭脂谢，倏忽地春去也，舞翩
翩忙煞蜂蝶。人去了无消息，雁回时音信绝，感叹伤嗟。
凤凰台上月儿低，香烬金炉空叹息。闷闷厌厌怎不添憔悴？夜迢迢更漏迟，
冷清清独守香闺。急煎煎愁如醉，恨绵绵意似痴，泪眼愁眉。
凤凰台上月儿高，何处何人品玉箫？眼睁睁盼不得他来到，陈抟也睡不着，
空教人穰穰劳劳。银台上灯将灭，玉炉中香渐消，业眼难交。
凤凰台上月儿孤，倒凤颠鸾谩叹吁。盼行云愁锁西楼暮，似阑干十二曲，雁
来也还又无书。情脉脉空惆怅，意悬悬无是处，恨满天隅。
凤凰台上月儿明，短叹长吁千万声。香闺寂寞人孤另，枕消香寒渐生，碧荧
荧一点残灯。别离是寻常事，凄凉可惯经？冷冷清清。
凤凰台上月儿昏，忽地风生一片云。淅零零夜雨更初尽，打梨花深闭门，冷
清清没个温存。他去了无消息，枉教人空断魂，瘦脸啼痕。
凤凰台上月儿沉，一样相思两处心。今宵愁恨更比昨宵甚，对孤灯无意寝，
泪和愁付与瑶琴。离恨向弦中诉，凄凉在指下吟，少一个知音。
凤凰台上月儿圆，月上纱窗人未眼。故人来人月皆如愿。月澄清人笑喧，诉
别离在月下星前。人美满中秋月，月婵娟良夜天，人月团圆。
慧日雅和尚赞
释宗杲（宋代）

嵌嵌枯枯，磊磊落落。
暗呜叱咤，万人气索。
宴坐胡床，倾湫倒岳。
秉杀活剑，解生死缚。
不堕尘缘，宁居寂寞。
豁开济北，三要三玄。
提持关西，末后一著。
慧日之影沈姑溪，泥牛触折祥麟角。
送张少卿学士知洪州
司马光（宋代）

相府典刑在，朝闺望实高。
紬书荣史观，典乐重卿曹。
夷路迎飞鞚，桑林应奏刀。
家籝传旧学，庙鼎刻前劳。
袨服屯千骑，连樯阅万艘。
剑芒冲夜气，阁影动秋涛。
风色传花信，烟光拂酒膏。
使君专问俗，无意在游遨。
如梦令
史浩（宋代）

粉脸霞生一缕。掩映绿云秋水。言语更雍容，具足十分娇美。无比。无比。要比除非镜里。
禅人并化主写真求赞
释正觉（宋代）

发雪衰白而春昼长，目光寒碧而秋波扬。
采华之滋而蜜蜂忙，齐物之梦而蝴蝶狂。
体空影响，机动阴阳。
洗儿诗
苏轼（宋代）

人皆养子望聪明，我被聪明误一生。
惟愿孩儿愚且鲁，无灾无难到公卿。
瓜州与成居竹王克纯登江风山月亭
张翥（元代）

风起西津断客艘，熊家亭上得凭高。云移鸟影沈江树，雨带龙腥出海涛。

开辟自天留壮观，登临如我老英豪。放舟拟就金山宿，一夜清寒袭锦袍。
飞石岩
张先（宋代）

石破重岩万客疑，不堪攻玉不支机。
长江风雨来无定，时学零陵燕子飞。
天坛山
汪元量（宋代）

我登天坛山，洒然清吟目。
群峰如儿孙，罗列三十六。
支藤陟曾如，中有少室屋。
山人化飞仙，庭除生苜宿。
古碑野火烧，剥落字难读。
雏鹿卧幽岩，孤鸟响空谷。
解鞍小迟留，偷閒半日足。
长啸归去来，题诗纪幽独。
赠宋逸清鍊师
程敏政（明代）

坦坦物外士，萧萧林下人。乾坤两知己，时共一壶春。
冬夜戏书三首 其二
陆游（宋代）

将挂衣冠彊小留，期年毕竟是归休。青毡独拥欺霜夜，浊酒频倾洗客愁。

鹤影冷翻丹井月，雁声遥带玉关秋。一生自笑闲中过，不为功名也白头。
张桓侯庙
黎登（宋代）

涿鹿雄威衮绣乡，早从昭烈起楼桑。
眼空塞北万夫特，名在巴西千古香。
将蜀若教星不陨，吞吴未信策非良。
兴刘不尽英雄志，太息无由问彼苍。
宫词
宋白（宋代）

双双金刹同宫墙，内寺幡花散道场。
妃子不来春雨细，玉真公主代行香。
忆秦娥　 次石末公韵
刘基（明代）

阳春月，蜂喧蝶竞芳菲节。芳菲节，风狂雨横，魂消心折。

凤凰台上箫声绝，长洲苑里光阴别。光阴别，有人愁叹，泪珠成血。
观书有感
张天赋（明代）

观澜知道体，蹑足见天根。此意何曾远，分明不待言。
次韵张季长红梅七言三首
李壁（宋代）

雪里横枝冻不禁，故将浓丽变轻盈。
色分鹤顶真如醉，影借蟾辉也自清。
晚觉郑公殊妩媚，生憎夷甫太鲜明。
上林依旧群芳首，翻笑唐昌浪得声。
游东山示客
曾巩（宋代）

虞寄庵余藓径通，满山台殿出青红。
难逢堆案文书少，偶见凭栏笑语同。
梅粉巧含溪上雪，柳黄微破日边风。
从今准拟频行乐，日伴樽前白发翁。
秋暑三首
杨万里（宋代）

汗如雨点涌人肤，一一须根一一珠。
不道去年秋不热，今年秋热去年无。
拟寒山拾得二十首
王安石（宋代）

莫嫌张三恶，莫爱李四好。
既往侂即晚，未来思又早。
见之亦何有，欻然如电扫。
恶既是磨灭，好亦难长保。
若令好与恶，可积如财宝。
自始而至今，有几许烦恼。
臞庵
苏庠（宋代）

王郎臞庵摩诘诗，烟花绕舍江绕篱。石渠东观了无梦，笔床茶灶行相期。

古人已往不可作，甫里顾有今天随。湾头蟹舍岂著我，请具蓑笠悬牛衣。
寄许存仁存礼 其二
金涓（元代）

年来无事学休粮，蜀墅溪头有草堂。几度瞻云思棣萼，清宵看草坐藤床。

侵晨处士烟霞疾，惭愧才人锦绣肠。樗散声名甘寂寞，从教诗句只寻常。
国清院
郭祥正（宋代）

深深楼殿妙峰攒，竹露松风夏亦寒。莫道西湖近乾浅，此中曾有老龙蟠。
政和二年余谪海外馆琼州开元寺俨师院遇其游行市井宴坐静室作务时恐缘差失念作日用偈八首 其五
释德洪（宋代）

折脚铛子，随处安置。食无精粗，但欲接气。
柳梢青（乙丑自寿）
郭应祥（宋代）

遁斋居士。今年今日，又添一岁。鬓雪心灰，十分老懒，十分憔悴。

休言富贵长年，那个是、生涯活计。茗饮一瓯，纹楸一局，沈烟一穗。
题江郎石
五迈（宋代）

崒嵂天外来，生平眼不识。
道傍问行人，指此为何石。
云是江郎神，兹地显灵迹。
岳渎孕精灵。阴阳陶器质。
壁立千万仞，葱翠欲滴。
缥缈出尘寰，上与太清迫。
伏如蛟龙蟠，耸如麒麟逸。
开如旌旗扬，敛如圭绶直。
交酬如大宝，相敬见颜色。
特立如正子，斋庄不可昵。
勇如毛大夫，囊锥颖出。
烈如蔺相如，挺身卫金璧。
劲如傅介子，叱咤在三尺。
直如太史公，巉岩操史笔。
裒萃许精英。状出大奇特。
谁言造化工，於物无雕刻。
我来揖清标，倚杖立欢息。
年来天柱倾，谁是扶持力。
愿移此灵根，支拄天西北。
三光五岳气，要使合为一。
血食千万年，与国同无极。
谢雍府长史携酒远饯
张弼（明代）

西郭长亭饯柳丝，欲寒天气小春时。路盘山脊晴犹滑，翠拥云蹄画益奇。

惜别苦斟延少伫，问程愁暮尚多岐。乡关自古生离思，回首岧峣一赋诗。
哭钱学老
王柏（宋代）

鲁国黔娄死，升堂吊者谁。
不邪能至此，千载有妻知。
凛凛默成德，清风百世师。
舅甥贫到底，终老外家祠。
中溪
陆游（宋代）

散人无俗事，日日山中行。
今朝中溪寺，妙绝不可名。
幽处万木中，忽然千顷平。
绿黛染晴嶂，白云如玉城。
岩花劝小酌，天风吹独醒。
虽无九皋鹤，奇哉此松声。
我如折翼鹏，回尽九万程。
脱屦掷拄杖，於此饯余生。
满江红·李涵初君索题出峡图，集宋人句
陈家庆（清代）

指引归舟，空怅望、江南天阔。

回首处、故都禾黍，汉家陵阙。

指点六朝形胜地，悲凉万古繁华歇。

记一声、鼙鼓揭天来，金瓯缺。

铜驼恨，应难说。铜仙恨，几时竭。

但沧波画里，晓风残月。

归梦已随秋风远，故园莫遣音尘绝。

待从头、收拾旧山河，肠先热。
访太乙村居
王留（明代）

篱壁皆香气，寒梅深复深。
预愁花落后，门径亦难寻。
春雨又将至，暮山俱已阴。
别时闻谷响，应和主人吟。
过似少如座中忽值雷电交作雨雹横飞闻朝阳城楼竟为雷火所毁便道往观归来赋此记之时壬寅夏四月二十二日也
顾太清（清代）

岁次壬寅夏维首，庚子日斜风似吼。是时亢旱已愆期，触热来似金闺友。

新词妙句共相论，消烦更酌尊中酒，俄然墨云挟雨飞，奇峰乱掣金蛇走。

一声霹雳震阶庭，匕箸翻盘杯落手。旋经老妪报仓皇，神龙攫物传万口。

朝阳城楼势嵯峨，中藏灵宝天公取。我闻此语心咄嗟，辞归不畏泥涂厚。

沿途仰视光烛天，浓烟烈焰冲牛斗。聚观拥道如堵墙，云云默默互前后。

细思此事何休祥，雷师毋乃职其咎。盍效昆阳助战争，一为吾皇击群丑。
柳絮次陶庵韵
江声（清代）

茫茫如梦复如尘，时逐游丝送暮春。连臂踏歌招不得，就中愁杀倚楼人。
游西林寺题萧二兄郎中旧堂
韩愈（唐代）

中郎有女能传业，伯道无儿可保家。

偶到匡山曾住处，几行衰泪落烟霞。
题乡老堂
黄裳（宋代）

未到中年便挂冠，一乡三老北溪寒。废兴有命知尤早，去住无溪遇更难。

轻物想能閒似梦，爱山应是好如官。莫言林下何曾见，待向图中画与看。
禅人并化主写真求赞 其三四○
释正觉（宋代）

烟苍苍兮白鸟飞，水茫茫兮金鳞嬉。空杳杳兮智不知，觉冥冥兮性所宜。

包万像而括二仪，彻三际而周四维。影象累累，品类差差。

发挥元自我，点化更由谁。方之则矩，圆之则规。不须特地，且么过时。

兀兀腾腾，憨憨痴痴，跛跛挈挈而萎萎羸羸。
送人出居庸
王戬（宋代）

塞外烽烟莽泬寥，寒冰满地竞扬镳。风吹大漠黄羊过，天亘长城白草彫。

百二关河悲故垒，十三陵寝识前朝。寄言玉碗金凫道，更有樵人晚唱遥。
秋晚十咏·客至
李弥逊（宋代）

客至旋盥栉，出门惊两翁，
山川十年隔，风雨一轩同。
人事等飘瓦，生涯各转蓬。
时危命如羽，忧乐酒杯中。
归雁亭
欧阳修（宋代）

荒蹊腊雪春尚埋，我初独与徐生来。城高树古禽鸟野，声响格磔寒毰毸。

颓垣败屋巍然在，略可远眺临倾台。高株唯有柳数十，夹路对立初谁栽。

渐诛榛莽辨草树，颇有桃李当墙隈。欣然便拟趁时节，斤锄日夕劳耘培。

新年风色日渐好，晴天仰见雁已回。枯根老脉冻不发，绕之百匝空徘徊。

顽姿野态烦造化，勾芒不肯先喣吹。酒酣几欲轰大鼓，惊起龙蛰驱春雷。

偶然不到才数日，颜色一变由谁催。翠芽红粒迸条出，纤趺嫩萼如剪裁。

卧槎烧蘖亦强发，老朽不避众艳咍。姹然山杏开最早，其馀红白各自媒。

初开盛发与零落，皆有意思牵人怀。众芳勿使一时发，当令一落续一开。

毕春应须酒万斛，与子共醉三千杯。
女冠子 其一
牛峤（唐代）

绿云高髻，点翠匀红时世。月如眉，浅笑含双靥，低声唱小词。

眼看惟恐化，魂荡欲相随。玉趾回娇步，约佳期。
呈赵叔愚司理
乐雷发（宋代）

问户垂杨句，江湖半世看。不应求五岭，却自建孤坛。

浙社朋游尽，唐诗气味寒。今朝流水谱，只可子期弹。
雨中春望
李景董（清代）

杜鹃声里雨绵绵，酿出销魂寒食天。独上小楼褰翠箔，一溪花柳湿春烟。
宿琴高岩二首 其二
周紫芝（宋代）

长川抱空岩，春水三月深。有鱼岁一来，琐细如寸针。

网鱼聚乾腊，白艇争分阴。与人作苞苴，囊纱走权门。

人言投鲙残，成鱼只侵寻。岂有仙家庖，烹鲜赤刀砧。

又言弃药滓，入水成纤鳞。仙事亦渺茫，讵可穷本因。

不知谁作古，遗祸今犹存。杀鱼岁亿万，可易千黄金。

仅令贵公子，醉嚼聊一欣。世俗自乃尔，仙人亦何心。
题赵恕可山台
许棐（宋代）

绕宅无非罨画山，吟台更对好峰峦。锦囊低挂花梢上，玉子轻敲竹荫间。

小砚买来猿解捧，异书编就鹤同看。主人出赴功名会，涧水自清云自闲。
送黄宜州之郡
魏了翁（宋代）

皇帝亲政之初旬，史臣了翁侍严宸。
宜州太守当就国，袖出谏疏前开陈。
炎荒僻在飞燕外，陛下一眎同吾仁。
毋云指搐非害事，往往四体为不信。
臣请选侯如中州，更饬肤使时咨询。
但令正身以率下，炎荒虽远畿甸均。
皇帝雇谓汝可往，布宣德意安吾民。
黄君下殿再拜谢，尽以圣训关史臣。
史臣拜手笔之册，以君所闻还赠君。
维今贪竞羽成俗，公私已屈忧方新。
纪纲法令不敢知，恃以立国维苍旻。
苍旻茫茫不可问，人情忻戚天笑颦。
原君体此深长思，便以圣训书诸绅。
心诚求之莫非事，子苟不欲民无贫。
赵平甫幽居八操 其五 北窗操
杨万里（宋代）

一枕之甘，万户不愿。清风之快，万玉不价。为我谢避俗翁，谁在羲皇之下。
夜渡江
闾丘晓（唐代）

舟人自相报，落日下芳潭。夜火连淮市，春风满客帆。

水穷沧海畔，路尽小山南。且喜乡园近，言荣意未甘。
留别赵梦白
张九一（明代）

娟娟丛竹翠犹翻，冉冉微霜白渐繁。
海上孤槎张博望，尊中十日赵平原。
江鸿片月寒争渡，朔吹空林晚自喧。
知己风尘看汝在，那能离别不销魂。
和后村刘甫纪梦
王迈（宋代）

梦怀谏纸立前厢，梦觉披衣起纲详。
斗断章取义旧谣仍搞奏，籯金往训觉增光。
穹官贤职一时事，令子直臣千载香。
报答君亲良月日，未应垂钓老沧浪。
遇道者
贯休（唐代）

鹤骨松筋风貌殊，不言名姓绝荣枯。寻常藜杖九衢里，

莫是商山一皓无。身带烟霞游汗漫，药兼神鬼在葫芦。

只应张果支公辈，时复相逢醉海隅。
高斋小饮戏作
陆游（宋代）

梅花又发鬼门关，坐觉春风万里宽。
荔子阴中时纵酒，竹枝声里强追欢。
丁年汉使殊方老，子夜吴歌昨梦残。
白帝夜郎俱不恶，两公补处得凭栏。
军中秋兴 其一
邹贻诗（清代）

涛声秋捲海门开，舻橹争看节使来。十里郊原犹剑戟，一年城郭半蒿莱。

出山殷浩心原壮，入楚廉颇老渐催。见说施蓝威望在，夕阳凭吊首重回。
李梗和诗复用前韵
王十朋（宋代）

维摩老病思何堪，药性从今却渐谙。掩卷正思眠丈室，论文俄喜遇奇男。

共嗟世路羊肠险，刚怕人情鼠口甘。耸壑昂霄君未晚，吾衰已是食三蚕。
山扉
舒岳祥（宋代）

未要携家入远山，闭门谢俗自安閒。
檐低还许归云底，墙短仍将叠嶂环。
诉衷情
晏殊（宋代）

喧天丝竹韵融融。歌唱画堂中。玲女世间希有，烛影夜摇红。

一同笑，饮千钟。兴何穷。功成名遂，富足年康，祝寿如松。
出都来陈，所乘船上有题小诗八首，不知何人
苏轼（宋代）

烟火动村落，晨光尚熹微。
田园处处好，渊明胡不归。
莺
李中（五代）

羽毛特异诸禽，出谷堪听好音。

薄暮欲栖何处，雨昏杨柳深深。
贺中丞半洲蔡公平二南诗
湛若水（明代）

楼台斧钺临边城，神武不杀称天兵。潢池弄兵非赤子，生黎熟黎皆苍生。

安南甫下下海南，一岁两鼓鲸波清。功成徒闻万骨朽，轮台诸将同留名。
送崔遏
孟浩然（唐代）

片玉来夸楚，治中作主人。江山增润色，词赋动阳春。

别馆当虚敞，离情任吐伸。因声两京旧，谁念卧漳滨。
游衡廊山山中有梁武帝杯渡禅师像
周紫芝（宋代）

瀛渤从来是一沤，何妨飞锡到中州。解将瓶钵横云海，懒向秦淮障逆流。
和迟田舍杂诗九首
苏辙（宋代）

至人竟安在，陶铸皆秕糠。
世俗那得知，楚楚事冠裳。
方醉狂正作，吾语未可庄。
天定能胜人，更看熟黄粱。
山行次韵吕仲仁
杭济（明代）

万落千村寒食时，满天晴日散游丝。轻蹄踏草怜初碎，高帽冲风怯半欹。

岁祀屡随公例出，韶光暗与赏心期。秾桃艳李相将发，谁说阴山春到迟。
句
卢载（唐代）

五千里地望皆见，七十二峰中最高。
寒宵曲
张泰（明代）

芙蓉露冷飘香玉，风袭湘帘弄红烛。银屏围护佩珰声，翡翠楼中人独宿。

铜壶水涩秋点长，窥窗缺月侵象床。起拈金剪指生雪，素罗无光纨段香。

床前欲写相思意，呵冻冰毫不成字。梅花消息几时来，翠鸟无声蝴蝶死。

兰薰不温眠未能，锦衾叠拥鸳鸯绫。晓鸦啼醒少年梦，枕前泪积珊瑚冰。
送葵定夫提举正字使广东
杨万里（宋代）

国朝以来妙人物，近世独数乾道年。
后皇乃武再开辟，欲倾东海洗乾坤。
九渊探珠岩采璞，天地为纲置群贤。
玉堂金铉贮稷契，蓬山璧水俱崔班。
追还庆历元佑初，突过正观开元前。
麟台正字葵夫子，乃祖元是四谏官。
风流文釆已碧梧，忠义慷慨仍青毡。
折槛旧痕故无恙，后皇是日动龙颜。
严霜烈日照鵷鹭，一身似叶飘淮堧。
柴门僵卧三腊雪，鱼釜仅续一线烟。
后皇九重念五岭，生愁雨露南方乾。
诏谓正字当居中，肯为朕行绥百蛮。
梅花迎笑锦囊古，南斗退避文星寒。
动摇山岳细事耳，约束海若收波澜。
坐令百姓万里外，堕在二陕三辅间。
槟榔红时芝泥紫，归来径著侍臣冠。
我家江西更西处，白鹭洲对青原山。
公归肯访老翁否，酤酒满眼未必然，
青刍白饭聊随缘。
状元峰
钟宿（宋代）

马蹄一日遍长安，萤火鸡窗千载寒。
从此锦衣归故里，文峰高并彩云端。
谒金门 秋晚忆两姊
叶小鸾（明代）

情脉脉。帘卷西风争入。漫倚危楼窥远色。晚山留落日。

芳树重重凝碧。影浸澄波欲湿。人向暮烟深处忆。绣裙愁独立。
句
崔建（唐代）

回风向晓平湖上，引得荷花隔浦香。
题秩巴寨
朱汝贤（宋代）

十大曲破寰海知，六么对舞纤腰肢。秩巴古寨士解围，谱传建业隆兴时。

天匏作腔豺脔皮，竹撩袅绕叠指麾。慢曲出入和柘枝，四部中分声递随。

行齐气勇拍趁吹，妙伎那教呈健儿。忽然锦袖左抱持，伸拳俯拜当阶墀。

三台挝鼓彻送之，我闻此乐来西陲。恩浓四沐需云期，君仁先祝慈闱慈。

寿崇蟠桃庆瑶池，乾会佳节等翼箕。国安磐石民恬熙，不忘武事功平夷。

臣微鳌抃同熊罴，附庸此日江之西。时人入耳郑卫漓，播鼗击磬今奚师。

旧乐之半见绝稀，十有二数存音仪。红裙掷毬颜忸怩，采莲况欲追耶溪。

乐明美报意远而，两宫睿算南山齐。偶然问答成歌诗，于万斯年陪寿卮。
禁中瑞竹同本异茎
梅尧臣（宋代）

孤竹二君子，圣人知独清。
但将奇节并，何用首阳名。
泊荆南二首
袁说友（宋代）

可怜吴蜀爱荆州，胜赏相当卒罢休。
何地无城堪保障，此城端为据咽喉。
偈倾一百三十三首
释法薰（宋代）

溪东溪西水牯，四海五湖皇化，
俱胝指头禅，一生受用不尽，
赵州无拣择，五年分疏不下。
南山忍俊不禁，今日轻酬重价。
寄丹丘鸿上人不出寺
释遵式（宋代）

小固山前一道人，不言生死不言真。
茅堂静有朝端客，草履烂无门外尘。
银漏滴残犹在定，石花开尽始知春。
相思未得相寻去，空恨江头多病身。
雪中诣相国寺
刘敞（宋代）

西风卷雪白如沙，索漠空林开白花。病僧迎客兴不浅，自启轩窗煎越茶。
瑞鹧鸪·落梅
尤袤（宋代）

梁溪西畔小桥东。落月纷纷水映空。五夜客愁花片里，一年春事角声中。
歌残玉树人何在，舞破山香曲未终。却忆孤山醉归路，马蹄香雪衬东风。
初三日急雨湖山云气初霁楼居佳甚
韩淲（宋代）

雨后见云山，家林恨未还。人生何自苦，身老定谁閒。

溶泄平输处，纵横罗列间。幽幽清润气，楼迥自怡颜。
送贯之兄被召为御史三首 其二
范纯仁（宋代）

忆昔先门陟谏垣，正人风采动朝端。家声宜有琳琅器，兄职今朝獬豸冠。

台阁继登时所贵，忠贤得用古来难。浮荣未必吾儒志，会把功名竹帛看。
赠陶永州
王十朋（宋代）

云作愁天风怒号，遥瞻白帝梦犹劳。口吟太白路难蜀，心慕渊犹人遇陶。

富水已厌家食久，浯溪行看石崖高。人生五马何曾贵，堪叹相逢各二毛。
还人卷
齐己（唐代）

李白李贺遗机杼，散在人间不知处。闻君收在芙蓉江，

日斗鲛人织秋浦。金梭札札文离离。吴姬越女羞上机。

鸳鸯浴烟鸾凤飞，澄江晓映馀霞辉。仙人手持玉刀尺，

寸寸酬君珠与璧。裁作霞裳何处披，紫皇殿里深难觅。
五位颂 其五
释义青（宋代）

兼中到，解走之人不触道。一般拈掇与君殊，不落是非方始妙。
赠王介甫
欧阳修（宋代）

翰林风月三千首，吏部文章二百年。
老去自怜心尚在，后来谁与子争先。
朱门歌舞争新态，绿绮尘埃拂旧弦。
常恨闻名不相识，相逢罇酒曷留连？
长沙试殿闻傅彦济永州考试还先寄此诗
王庭圭（宋代）

归马锵然响辔环，道傍春色正斓斑。吟登回雁峰头月，览遍清湘雨后山。

剩有虹蜺蟠笔下，喜闻蝴蝶入帘间。花时独锁深深院，卧听笙箫梦里还。
送姚员外
薛涛（唐代）

万条江柳早秋枝，袅地翻风色未衰。

欲折尔来将赠别，莫教烟月两乡悲。
伤我马词
刘禹锡（唐代）

生于碛礰善驰走，万里南来困丘阜。青菰寒菽非适口，病闻北风犹举首。

金台已平骨空朽，投之龙渊从尔友。
浣溪沙·凤髻抛残秋草生
纳兰性德（清代）

凤髻抛残秋草生，高梧湿月冷无声。当时七夕记深盟。
信得羽衣传钿合，悔教罗袜葬倾城。人间空唱雨淋铃。
送华从化省谒还章丘兼呈东鲁诸公二首 其二
卢楠（明代）

南山绿桂树，春来发几枝。葳蕤持满袖，千里寄相思。

月落清泉浦，风吹沙麓支。勖尔加餐饭，徘徊别路岐。
尹子渐哀辞
苏舜钦（宋代）

漂流江湖外，负罪气惨悽。况闻故人死，惊呼不成啼。

当案舍匕故，缅怀大河西。箴言尚在耳，铿若环佩随。

志气凛已失，神魂飘何之。昔云死者乐，复以生为悲。

予知达士怀，将以二物齐。今也果何如，无乃往意迷。

荆棘饱雨露，丛兰委污泥。紫鸾忽肠绝，永年贼狐狸。

天理漭难问，我意多乖暌。哀吟苍山阔，注目白日低。

不得恸寝门，雪涕江上堤。
拟桃叶团扇歌三首 其三
周紫芝（宋代）

团扇复团扇，团扇亦已好。但恐秋风至，弃捐在中道。
题山水曲屏
韩淲（宋代）

空山蕙帐眠清熟，一个渔舟堕枕边。却忆年时江上路，丹青浓淡是云烟。
拟古九首
陶渊明（魏晋）

荣荣窗下兰，密密堂前柳。
初与君别时，不谓行当久。
出门万里客，中道逢嘉友。
未言心相醉，不在接杯酒。
兰枯柳亦衰，遂令此言负。
多谢诸少年，相知不忠厚。
意气倾人命，离隔复何有？

辞家夙严驾，当往至无终。
问君今何行？非商复非戎。
闻有田子泰，节义为士雄。
斯人久已死，乡里习其风。
生有高世名，既没传无穷。
不学狂驰子，直在百年中。

仲春遘时雨，始雷发东隅。
众蛰各潜骇，草木纵横舒。
翩翩新来燕，双双入我庐。
先巢故尚在，相将还旧居。
自从分别来，门庭日荒芜；
我心固匪石，君情定何如？

迢迢百尺楼，分明望四荒，
暮作归云宅，朝为飞鸟堂。
山河满目中，平原独茫茫。
古时功名士，慷慨争此场。
一旦百岁後，相与还北邙。
松柏为人伐，高坟互低昂。
颓基无遗主，游魂在何方！
荣华诚足贵，亦复可怜伤。

东方有一士，被服常不完；
三旬九遇食，十年著一冠。
辛勤无此比，常有好容颜。
我欲观其人，晨去越河关。
青松夹路生，白云宿檐端。
知我故来意，取琴为我弹。
上弦惊别鹤，下弦操孤鸾。
愿留就君住，从今至岁寒。

苍苍谷中树，冬夏常如兹；
年年见霜雪，谁谓不知时。
厌闻世上语，结友到临淄。
稷下多谈士，指彼决吾疑。
装束既有日，已与家人辞。
行行停出门，还坐更自思。
不怨道里长，但畏人我欺。
万一不合意，永为世笑嗤。
伊怀难具道，为君作此诗。

日暮天无云，春风扇微和。
佳人美清夜，达曙酣且歌。
歌竟长叹息，持此感人多。
皎皎云间月，灼灼叶中华。
岂无一时好，不久当如何。

少时壮且厉，抚剑独行游。
谁言行游近？张掖至幽州。
饥食首阳薇，渴饮易水流。
不见相知人，惟见古时丘。
路边两高坟，伯牙与庄周。
此士难再得，吾行欲何求！

种桑长江边，三年望当采。
枝条始欲茂，忽值山河改。
柯叶自摧折，根株浮沧海。
春蚕既无食，寒衣欲谁待！
本不植高原，今日复何悔。
鹧鸪天·鹤驭来从玉帝前
元好问（金朝）

鹤驭来从玉帝前。笑谈勋业照凌烟。寿□仙□千百载，春在壶凌别有天。香似雾，酒如泉。华堂冰雪映群仙。灵椿不老青松健，花里年年醉管
寿阳曲 道旁孤梅著花，睹此生感
许德蘋（清代）

一树疏花发，众芳都不如。向天涯、赠将何处。甚殷勤、暗香留几许。

轻试问、是谁为主。
初秋戏作山居杂兴俳体十二解
杨万里（宋代）

风骚开国胙寒岩，劳绩批书课翠岚。
梨子要肥千取百，菊苗每摘一生三。
梅
易士达（宋代）

月上吟窗疏影浮，暗香风动袭衣裘。温存留索巡檐笑，遮莫高楼起笛愁。
潜园探梅font size=-1>
李祖训（清代）

辜负春风暮复朝，主人有福未能消。弄香榭外溶溶月，枉费寻诗载酒瓢。
过卧龙先生幽居
李新（宋代）

手调鼎剂作清凉，不秘千金肘后方。
閒数岭云松自翠，卧听梅后药初香。
三山梦断黄粱熟，一迳莓封白日长。
我欲从公结幽隐，不干泉石解膏肓。
题外舅提刑杨大夫墓
魏了翁（宋代）

追思初摄大夫车，得助堂前见舅姑。
三十三年归梦枕，一生一死隔黄垆，
时危剩着人间我，境换遥怜向者吾。
伯也叔兮今已矣，誓偕仲季勉终图。
柳梢青 咏岭外金莲盛放可爱
玄烨（清代）

万顷金莲。平临难尽，高眺千般。珠蹙移花，翠翻带月，无暑神仙。

俗人莫道轻寒。悠雅处、馀香满山。岭外磊落，远方隐者，谁似清闲。
挽李靖少傅夫人
喻良能（宋代）

九月秋光急，山川苦雾迷。
卜邙新隧启，度巩短箫齐。
宝剑知终合，灵蟾已陨西。
松门来会葬，车马几千蹄。
雪夜一首呈傅舍人
刘一止（宋代）

朔风无端卷入幕，短檠滉漾吹花落。怪来觅句如斲冰，门外雪花如舞鹤。

老妻自起倾残樽，麒麟活火红燉燉。凭君为唤诗肠温，他日有酒不足论。
贤者之孝二百四十首·房景伯
林同（宋代）

亲见房太守，殷勤奉旨甘。
那能不心愧，岂止是颜惭。
虎丘
孙觌（宋代）

冬温阳久亢，一雪意颇快。乘兴泛扁舟，出郭信如迈。

放棹得虎丘，恍然银色界。瑶山夹细径，琼树偃曲盖。

引步到层楼，极目吴城隘。飞鸾翔空中，千峰幂天外。

暗虚云可凌，寒重酒易解。群儿庆老翁，于此气不惫。
山居叠韵
陆游（宋代）

禽吟阴森林，鹿伏朴樕木。
呜呼吾徒愚，仆仆逐肉粟。
联翩怜鸢肩，覆餗速戮辱。
艰难还山间，独欲足畜牧。
跻梯栖西溪，筑屋宿北谷。
光茫常当藏，椟玉触俗目。
过云栖憩竹林下令人斸笋斸兰
玄烨（清代）

寻春二月幸云栖，满目天光入品题。密林布荫樵渔乐，幽柏成行蕙芷齐。

浴手临泉开箨笋，傍岩倚石选蓬藜。馀杭风景西湖胜，未若山中待竹迷。
顷种柏假山中黄宪相访见之后八年黄宪复持节来柏已长大
朱翌（宋代）

两石之间一寸栽，与君坐看斸莓苔。苍官阅世犹如此，欢伯唤人归去来。

飘放又瞻新斧绣，光华重照旧池台。他时左纽纹生后，更望西游老子回。
再和
王灼（宋代）

湘东三管竹金银，名胜均蒙品藻频。
里巷自怜为下士，门墙亦许托微身。
吹嘘短翮扶摇力，沾溉寒根造化仁。
堂扁特书烦大手，少偿孟母教迁邻。
润州
释辉（宋代）

北固楼前一笛风，断云飞出建章宫。
江南二月多芳草，春在蒙蒙细雨中。
哭王子立次儿子迨韵三首
苏轼（宋代）

彭城初识子，照眼白而长。
异梦成先兆，（予为密州，子立未尝相识，忽告同舍生曰：“吾梦为密州婿，何也？”已而果以子由之子妻之。
）清言得未尝。
岂惟知礼意，遂欲补诗亡。
（子立能诗，而有礼学。
）咄咄真相逼，诸生敢雁行。
非无伯鸾志，独有子云悲。
恨子非天合，犹能使我思。
儿曹莫凄恸。
老眼欲枯萎。
会哭皆豪杰，谁为感旧诗。
（子立与黄鲁直、张文潜、晁无咎、秦少游、陈无己皆友善。
）龙困尝鱼服，羊儇或虎蒙。
匆匆成鬼录，愦愦到天公。
偶落藩墙上，同游羿彀中。
回看十年事，黄叶卷秋风。
翠楼吟 瓠庵北楼夜宴和白石韵
郑文焯（清代）

海泪珠零，霜歌剑涩，边庭未报环赐。鸥盟云水续，漫吟入江城哀吹。

西山摇时，念病眼离青，秋眉销翠。吴娃丽。篴中杨柳，断肠声细。

胜地。瓠落能容，笑谢家棋墅，百年儿戏。凉风归燕早，但残照乌衣邻里。

尊前愁味，有半壁诗尘，一楼花气。横波外。旧情还见，月棱新霁。
舟行次灵璧二首 其一
吕本中（宋代）

往来湖海一扁舟，汴水多情日自流。已去淮山三百里，主人无念客无忧。
三河县访赵邑宰康已迁大兴去一日矣
戴亨（清代）

单车羸马任蹉跎，连日征途阻啸歌。山拥孤城当大路，地排三水走长河。

故人昨已朝京去，行李今方冒雪过。我自思君倍惆怅，鸡坛车笠竟如何。
清真香歌
丁谓（宋代）

四两玄参三两松，麝香半分蜜和同。
丸如弹子金炉爇，还似花心喷晓风。
盐蟹数枚寄段摄中谊斋
宋讷（明代）

无肠公子旧知名，风味非糟亦自清。祇信海霜肥郭索，须劳野火照横行。

两螯白雪堆盘重，一壳黄金上箸轻。公退辟寒应买酒，献芹毋笑野人诚。
偈颂二十一首
释智愚（宋代）

鸢飞戾天，渔跃于渊。
四夷拜舞，八表宣传，
笑看红日上阑干。
步蟾宫（木犀）
蒋捷（宋代）

绿华翦碎娇云瘦。剩妆点、菊前蓉后。娟娟月也染成香，又何况、纤罗襟袖。

秋窗一夜西风骤。翠奁锁、琼珠花镂。人间富贵总腥膻，且和露、攀花三嗅。
题严州新堂
杨万里（宋代）

新堂略有次第否，忙里从公一来觑。是时新晴收旧雨，小风吹花掠巾屦。

江山只道不解语，云何惠然堂上聚。北山故挽南山住，东溪不遣西溪去。

向来天藏在何处，遭公拈出天不拒。旧亭不为山作主，背山起楼何以故。

更烦好手铲东阜，放出钓台寸来许。
一剪梅 中秋
蒋纫兰（清代）

离人无寐意悠悠。佳节中秋。辜负中秋。相思对景泪空流。

月满江洲。人去江洲。

夜凉高碧暮云收。风绕南楼。雁过南楼。谁家横笛亦悲秋。

何处闲愁。更惹闲愁。
句 其十
王安石（宋代）

青山扪虱坐，黄鸟挟书眠。
因读梅圣俞六鹤诗或令余别赋之 理毛
洪刍（宋代）

飘飘青田质，敛翼在亭皋。回此碧玉喙，刷我白雪毛。

顾影矜羽仪，孔翠非其曹。
句
黄元道（宋代）

巽岭直下梅家店，福禄难过丑年春。
花犯（桃花）
杨泽民（宋代）

百花中，夭桃秀色，堪餐作珍味。武陵溪上，□宋玉墙头，全胜姝丽。去年此日佳人倚。凝情心暗喜。恨未得、合欢鸳帐，归来犹半被。

寻春记前约因□，题诗算怎耐、相思憔悴。攀玩对、东君道，莫教轻坠。尖纤向、鬓边戴秀，芳艳在、多情云翠里。看媚脸、与花争好，休夸空觅水。
颂古六十二首 其一
释清远（宋代）

杲日连天照有无，孰云善逝坐跏趺。如今要见当年事，邪正犹来在半途。